Falla slo tilbake på sommerføre: – Var irritert på meg selv
– Jeg tapte i Oslo skishow, og var irritert på meg selv etter det. Derfor ladet jeg opp og la en plan til i dag, sa Maiken Caspersen Falla på TV2-intervjuet etter løpet. Hun var klart best, mens Ragnhild Haga og Silje Øyre Slind kjempet om 2. plassen. – Jeg føler meg mye bedre enn i Oslo og tar med meg selvtillit inn i sommerferien, fortsatte Falla og fastslo at den største forskjellen lå «oppi her» og pekte på hodet. – Jeg ville gå stort og kraftfullt. Dette er motiverende for sommertreningen. Nå drar hun hjem til Lillehammer der hun vil kose seg og ta det mest mulig med ro – utenom treningen. Les også: Etter VM-gullet: – En drøm å gå med Maiken – Etter dette kan Maiken være rolig, sa Odd-Bjørn Hjelmeseth som ekspert på TV2. Sommarlandsprinten ble denne gang arrangert i ny trasé i Bø sentrum. Rulleskieksperten Ragnar Bragvin Andresen vant herreklassen, hårfint foran norsk-koreanske Magnus Kim, som satser på å gå OL for vertslandet Sør-Korea. Petter Northug våknet med sår hals lørdag og dro derfor ikke til Bø i Telemark. Han har vært på et vellykket høydeopphold i Italia. Les også: Falla også med på stafettgullet Astrid Uhrenholdt Jacobsen og Lotta Weng presterte å gå feil og ble utslått i kvartfinalen. – Jeg lå i rygg på Lotta og mente at vi skulle til høyre ... Men så tenkte at jeg misforsto da vi gikk gjennom løypa, sa en smilende Jacobsen til TV2. Søndag er det klart for «Kanalrennet». Der stiller Martin Johnsrud Sundby til start på femmil. – Martin har han lyst til å vinne, det er jeg overbevist om, sier Hjelmeseth.
Maiken Caspersen Falla (26) likte ikke å få bank i Oslo skishow. I Bø lørdag kveld var sprintdronningen igjen best.